**Revoluție**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lucesc palatele Reginei

Pe toate-n dalbă puritate

Că simt cum pronunțarea vinei

Mă osândește de păcate.

Mă văd redus până-n minuscul

De măreția de cristale

Și mă amestec în crepuscul

Prin mărunțimile din vale.

Sunt gata să împart plocoane

Stropindu-le dens cu mătănii

Ca înălțimea de divane

Să-mi vadă tot respectul Iernii.

Ca din tronarea sa măreață

Cu frumuseți fără asemeni

Să-mi dăruiască mie-n viață

Măcar privire fără semne.

Doar să mă rabde, să-mi dea voie

De-a respira de-abia-n splendoare

Și voi răbda orice nevoie

Pe toată vremea viitoare.

Ca un iobag fără pretenții

De-o soartă puțintel mai clară

Obișnuitul în detenții

Cu neatenție amară.

Numai să-i văd puternicia

Chiar și-n disprețu-i de mă calcă

Recunoscând nimicnicia

Persoanei mele de la clacă.

Să fiu doar dar Împărătesei

De-ar vrea sau nu să mă decidă

Și operele ei alese

Să-mi fie căpătâi și idol...

Alăturea de plecăciune

Aud că nu se încadrează

Precum cuvântul de minune

În scrierea care-i mai brează

Un ghiocel fără astâmpăr

Rupându-și creștetul din friguri

Nevrând să știe ce se-ntâmplă

În cele două cucuriguri.

El se înalță lângă mine

Privind sever la dictatura

Ce ne-a închis de la lumine

Privirile precum și gura.

S-a clătinat fără de frică

În gerul vântului subțire:

„Împărăteasă, o nimică

Ești într-un Soare de Iubire!

Cu frigul tău de baliverne

Ce n-are har să se jertfească

Te-i trece printre cele terne

În Primăvara pământească!”

„El e smintit - mi-a spus fiorul -

În cutezanța lui din crezuri!..”

Atinsei totuși mărțișorul

Ascuns în sân de alte văzuri.

Victor Bragagiu